संतोष की बात है कि इस छोटे से प्रस्ताव का अनुमोदन मान. शेख शहीद हुसैन और मान. मु. असगर अली ने भी किया. श्रीमान सर जेम्स मेस्टन ने इस प्रस्ताव पर जो शुष्कता प्रकट की, उससे किसी भी समझदार आदमी को संतोष नहीं हो सकता. गाय के प्रति जो हिन्दू भाव है, उनके ऊपर आप को कुछ कहने की आवश्यकता ही क्या थी? गाय को हिन्दू पवित्र समझते हों या अपवित्र, इन बातों से मतलब ही क्या, जब किसी हिन्दू मेंबर ने यह चर्चा चलाई ही नहीं. सर जेम्स का कहना है, कि व्यापार रोका ही नहीं जा सकता, जिससे मनुष्यों को कोई खतरा नहीं. खतरा कैसे नहीं? खेती और घी-दूध की भी बात जाने दीजिए, केवल स्वास्थ्य की दृष्टि से ही देखिए, यदि मु. असगर अली का कहना, कि इस व्यापार से आसपास की हवा बहुत खराब होती है और तंदुरुस्ती को हानि पहुँचती है, सच है, और साथ ही यदि हिन्दू, मुसलमान, ईसाई, गोरे और काले सभी की एक ही कारणों से अच्छी और एक ही कारणों से बुरी होती हो, तो हम कह सकते हैं कि श्रीमान सर जेम्स मेस्टन के शब्दों का कुछ भी अर्थ और मूल्य नहीं. हमें दुःख से कहना पड़ता है कि पिछले लेफ्टिनेंट गवर्नर सर जान हिवेट पशु-रक्षा के प्रश्न को सर जेम्स मेस्टन से कहीं अधिक अच्छी तरह समझते थे. उनकी बदौलत लखनऊ में इसी विषय पर विचार करने के लिए एक कांफ्रेंस भी हुई थी, यद्यपि उसकी बातों को व्यावहारिक रूप नहीं दिया गया.